**VARDAS, ĮPAREIGOJANTIS KILNIEMS DARBAMS,**

**BUDINANT TAUTOS, JAUNIMO GERĄJĄ DVASIĄ**

**Leonardas Šablinskas**

Kunigo švietėjo Jono Katelės labdaros ir paramos fondo valdytojas

Būti išmintingam yra geriau, negu būti stipriam: žinojimas yra svarbesnis už jėgą. (Pat 24, 5)

Kunigo švietėjo Jono Katelės(1831- 1908) vardas kuriant labdaros ir paramos fondą pasirinktas neatsitiktinai. Kas buvo Jonas Katelė, kuo svarbi jo veikla mūsų kraštui, kokius tikslus puoselėja ir kokius darbus daro jo vardu pavadintas fondas- apžvelgiama šiame pranešime.

Važiuojant keliu Rokiškis- Panevėžys, apie 10 km. nuo Rokiškio miesto, pasitinka rodyklė „ Kunigo švietėjo Jono Katelės kapas“. Ji veda link Panemunėlio miestelio, kuris jau prieš šimtmetį vadintas fenomenaliu: XIX a. pabaigoje ši parapija buvo vienintelė Lietuvoje, kur beveik visi suaugusieji –tiek vyrai,tiek moterys- mokėjo rašyti ir skaityti.

Šio fenomeno kaltininkas- kunigas Jonas Katelė ir jo 36 metų nenuilstamo darbo Panemunėlio krašte rezultatas: tamsus bažnytkaimis carinės priespaudos, lietuviško žodžio persekiojimo metu tapęs šviesuolių kraštu ir kultūros sostine Rytų Aukštaitijoje. Kunigas Jonas Katelė atnešė Panemunėlio miesteliui kitokio- šviesesnio- gyvenimo viltį. Būdamas darbštus ir tvarkingas, pirmiausia ėmėsi atstatyti klebonijos trobesius. Mėgęs ne tik tvarką, bet ir grožį, pamažu, ties pačia klebonija, įveisė didelį vaismedžių sodą. Paties mėgstamiausia vieta buvo klebonijos akacijų alėja, kurios pavėsyje skaitydavo knygas.

Kleboniją kūrė tarsi tobulos visuomenės modelį- joje turėjo būti visa, kas gražiausia, ką padovanojo gamta, ir ką tobuliausia sukūrė žmogus. Tikrų tikriausias to įrodymas- jo dvasios karalystė- biblioteka. Joje sukaupta per 3000 pasaulinės klasikos knygų- rusų, lenkų, vokiečių, prancūzų kalbomis, Levo Tolstojaus, Aleksandro Puškino, Fridricho Šilerio, Adomo Mickevičiaus, Nikolajaus Gogolio kūriniai... Šitame lobyne galėjai rasti ir Šventą Raštą, ir istorinius bei filosofinius veikalus, ir A. Strazdo, A.Baranausko, A. Vienažindžio, Maironio lietuviškas knygelės.

Po vakarinio arbatos gėrimo beveik kasdien vyko skaitymo vakarai, kurie tapo dvasinio tobulėjimo mokykla.

Kunigo svetingumas, graži klebonijos aplinka traukė kaip magnetas- Panemunėly vasaromis rinkdavosi šviesiausi Lietuvos protai, laisvės šaukliai, nepriklausomos valstybės kūrėjai: J. Basanavičius, A. Smetona, J. Jablonskis, P. Matulionis, M. Riomeris, A. Jakštas- Dambrauskas, Maironis, A. Vienažindys, J. Tumas- Vaižgantas.

Jonas Katelė suvokęs, jog vienam bus sunku visą parapiją apšviesti, būrė aplink save bendražygius: sugebėjo juos įtikinti, uždegti ir vesti paskui save. Pirmiausia išmokė, paruošė būrį jaunuolių, būsimų daraktorių, kurie vėliau darbavosi slaptose kaimo mokyklose, o pats- kasdien, dažnai sutemus, kad mažiau būtų stebimas įtarių akių, lankė sodžius, skleisdamas lietuvišką žodį ir pažangesnio gyvenimo viltį. Stiprios valios asmenybės negalėjo sustabdyti nei persekiojimai, nei grasinimai kalėjimu ir Sibiru. Visur jis buvo laukiamas, kiekviename sodžiuje matėsi jo gerų darbų pėdsakai. Kaip rūpestingas globėjas, pas parapijiečius niekada neatvykdavo tuščiomis rankomis- kam riestainį, kam knygą, kam saldainį ar pieštuką atveždavo lauktuvių, kam gerą žodį pasakydavo.Toks kunigo elgesys buvo tarsi stebuklas. Jonas Katelė nebuvo pedagogas, bet tikras mokytojas iš Dievo malonės visais gyvenimo klausimais. Žmogus pagal Dievo paveikslą, dosnia širdimi beldęsis į parapijiečių širdis ir radęs jose atsaką- pagarbą, palaikymą ir meilę.

Jonas Katelė parapijoje atgaivino gegužines pamaldas, kurių metu pats su parapijiečiais traukdavo Baranausko, Vienažindžio, Strazdo dainas. Klebonijoje vyko kameriniai koncertai. Kunigo skatinami, paprasti žmonės tapo aktoriais ir vaidino paprastiems žmonėms. Pats Jonas Katelė, kaip režsierius, rėmėjas, telkė vaidintojus, repetavo, rengė pasirodymus. Manoma, kad 1893 m. Naujikuose suvaidinta J. Tumo Vaižganto komedija „ Nepadėjus nėr ko kasti“ galėjo būti pirmas slaptas lietuviškas vaidinimas Lietuvoje.

Visa tai liudija, kad Jonas Katelė buvo aktyvus kultūros, lietuviškų tradicijų puoselėtojas, lietuvybės apaštalas, tvirtai ėjęs lietuvybės keliu, vedė juo ir kitus.

Visą straipsnį skaitykite žurnale

Publikuota 2014 m. liepos 7 d.